**Kauno miesto muziejaus skyrius Miko ir Kipro Petrauskų lietuvių muzikos muziejus (K.Petrausko g. 31) kviečia:**

**2014 m. gegužės 5 d.–rugsėjo 26 d.** vyks edukacinės-kūrybinės dirbtuvės, skirtos Dainų šventės 90-mečiui paminėti. Jų metu susipažinsite su pirmosios Dainų šventės istorija, mokysitės dainų iš jos repertuaro, kursite šventės atributiką (emblemas, vėliavėles).

Būtina išankstinė registracija tel. (8 37) 73 33 71, el.p. mkp.edukacija@kaunomuziejus.lt

**2014 m. liepos 11 d., penktadienį, 15 val.** vyks parodos „Užtrauksim naują giesmę, broliai“, skirtos pirmosios Dainų šventės 90-mečiui, atidarymas.

Parodoje – pirmųjų Dainų švenčių fotografijos, pasakojimai apie dirigentus, jų portretai, kūriniai, skambėję pirmosiose Dainų šventėse, trumpa dainų švenčių atsiradimo istorija, senosios lietuviškų dainų ir giesmių knygelės, tuometinės Lietuvos žemėlapis ir jame herbais pažymėti miestai ir miesteliai, kurių chorai buvo pirmosios Dainų dienos dalyviais. Žemėlapio centre – stilizuota dirigento pakyla. Pastatyti ir stilizuoti Dainų šventės vartai, kuriuose įspausti simboliški „inkliuzai“: dirigentų batutos, ženkleliai, įdomūs asmeniniai daiktai. Bus galima išvysti itin svarbius eksponatus – dainų gaidas, be kurių šiandien neįsivaizduojame Dainų švenčių. Tai Vinco Kudirkos *Tautiška giesmė*, Juozo Naujalio *Lietuva brangi*, *Jaunimo giesmė*, *Pavasaris*, Stasio Šimkaus *Lietuviais esame mes gimę*.

Parodos atidarymo renginyje koncertuos Šv. Kryžiaus (karmelitų) bažnyčios jaunimo choras „SongDeo“ (meno vadovė Vita Tamulionytė), skambės kūriniai iš dainų švenčių repertuaro.

Tai ilgalaikė paroda, skirta Dainų šventės 90-čiui paminėti, kurią galima bus pamatyti net iki 2015 m. liepos 11 d.

Minėdami pirmosios Dainų dienos 90-metį galime įvertinti, ką reiškia galimybė viešai dainuoti savo gimtąja kalba. Tad dainuokime!

Įėjimas į renginį nemokamas.

**2014 m. rugsėjo 30 d., antradienį, 15 val.** edukacinių-kūrybinių dirbtuvių, skirtų pirmosios Dainų šventės 90-mečiui paminėti, baigiamasis koncertas.